Chapitel 1: Nus avain ina band!

Da: noe.lia@marolas.info

Object: Re: Uschè cool!

A: silvana99@gmx.ch

Hei Silvi

Uschè cool che nus avain uss ina band. Jau poss strusch crair quai! A partir d’immediat exercitesch jau propi mintga di da sunar bass... Manegias che nus possian gia prest dar in concert? Nus pudessan er dar or in disc cumpact, u betg? E nus duvrain in outfit!...

Cs, Noelia

Da: silvana99@gmx.ch

Object: Uschè cool!

A: noe.lia@marolas.info

Chara Noelia

Jau na sai betg... avair ina band è ina chaussa, ma nus stuain exercitar e nus duvrain in local da prova, sche nus vulain dar in concert a la fin da l’onn da scola. Speranza pudain nus exercitar avunda, pertge che davant l’entira scola na vi jau betg ma blamar. Manegias propi che nus duessan ans preschentar en vestgadira speziala? Jau sun sceptica... Ed jau sper che mes frar ma dettia anc intgins tips, per che jau possia meglierar mia performance sin la percussiun. El manegia che jau stoppia anc trenar in pèr uras, fin che jau saja uschè lunsch. :-( Tar tgi sunain nus insumma la proxima giada?

Salids, Silvana

Da: noe.lia@marolas.info

Object: Prova

A: silvana99@gmx.ch

Hei Silvi

L’emprima prova gronda pudain nus far a chasa tar Robin. Ses geniturs lavuran gea fin la saira tard en l’hotel. Nus essan alura sulets a chasa... ah, sas ti insumma che Andri è uss noss nov tecnicist? El na suna gea betg in instrument, ha però fatg amogna da surpigliar per nus la glisch ed il tun. Jau hai mirveglias co ch’el vegn a s’inschignar! El pudess gea daventar noss manager, quai ha bain mintga band? E Dario ha ditg ch’el sunia keyboard! Quai na saveva jau betg... :-)

Cs, Noelia

Chapitel 2: Nus tschertgain in local da prova

In vent fraid buffa a Marolas, las vias èn cuvertas cun naiv e tgi che po, resta a chasa en il chaud. Dario stat sper il bigl sin la plazza communala. El sposta il pais da la chomma dretga sin la chomma sanestra e trapligna cun ils pes per survegnir chaud. Malpazientamain stauscha el enavos ses egliers da Harry Potter. «Finalmain vegnis! Hop, qua per mintgin ina pluna flyers!», cloma el si per Robin ed Andri che vegnan encunter ad el. «Mussa ina giada tge che ti has scrit», di Andri e prenda or da maun a Dario in cedel che lez tegna cun ses guant gross senza detta. «Nossa band tschertga in local da prova – nus exercitain per in concert il zercladur a la fin da l’onn da scola e duvrain in lieu, nua che nus pudain far nossas provas – As annunziai per plaschair tar la 6avla classa», legia Andri. Sia vusch trembla da la fradaglia. «Tuna bain, alura pendain nus si quests cedels dapertut, sco quai che nus avain fatg giu!» «Hei, spetgai sin nus!», Noelia e Silvana curran er vers il bigl e Curdin vegn cun pass sperts da l’autra direcziun. «Qua, mattas, vus duas surpigliais las vias vers la punt», tuna la vusch da Dario davos il culier da sia giacca. «Andri e Robin, vus surpigliais la part sura dal vitg e Curdin ed jau ans partin las autras vias.»

Silvana e Noelia curran davent e fan ina curta pausa davant il mulin vegl. Noelia picla guttas plattas or da la giaglioffa da sia giacca e cun detta tremblanta ferman ellas ils emprims flyers vi da la paraid da lain. Loschas contemplan ellas lur ovra. Cura che Noelia volva il chau, excloma ella tut surstada: «Uau, has ti vis questa roda-mulin?» Omaduas guardan cun bucca averta sin la roda-mulin veglia ch’è gia dapi daditg ord diever. Ella è surtratga d’ina grossa stresa da glatsch, or da la quala èn sa furmadas singulas chandailas da glatsch. Quellas pendan sco parts d’in candelaber vi da la roda-mulin e fan dal tschertgel in’ovra d’art. Silvana ha fraid e vul ir vinavant. Noelia stat anc adina là cun bucca averta. Alura sa volva ella vers Silvana e ri maliziusamain. «Sas ti insumma che Andri è inamurà da tai?»

«Puh, dumagnà!», cloman ils scolars, cura ch’els s’inscuntran puspè sper il bigl suenter prest diesch minutas. «Ed uss stuain nus exercitar!», cloma Dario tut cuntent, «jau hai gia postà mes keyboard entamez la chombra!» «Bam, bam, bam», fa Noelia e suna sia ghitarra imaginara, durant che Silvana schumbra plain ardiment cun in rom setg sin l’ur dal bigl. «Tgi chanta insumma?», dumonda Andri tuttenina. «La la la la la la la», imitescha Curdin in chantadur d’operas. «Ok!», excloma Andri cun bucca rienta, «ti chantas!»

Chapitel 3: Sut la punt

Per sa preparar per l’examen d’admissiun al gimnasi fan Robin e Dario pensums supplementars en la stanza da signur Valentin. Ordadora naivi flocs gross. Robin ha gia finì ses fegl, entant che Dario studegia anc adina vi da l’emprim pensum. «Ah, jau na sai betg far quai», schema el malcuntent. «Robin, gidas ti Dario, cura che ti has fini?», dumonda signur Valentin e Robin traglischa, cura che Dario dat engraziaivlamain dal chau. «Jau crai che jau na dumognia betg l’examen. Mo sche jau fiss er uschè intelligent sco ti!», suspira Dario. El metta ses egliers sin il pult e sfruscha ils egls stanchels. Robin sesa giu sper Dario e di: «Persuenter gidas ti gea adina mai cun ils pensums da rumantsch!»

Tuttenina aud’ins or en il corridor da la chasa da scola pass che vegnan pli datiers. Signur Valentin stat si e va tar l’isch. Suenter ch’el ha salidà insatgi, serra el l’isch e Robin e Dario pon strusch pli udir il discurs. Ma quai ch’els audan fa ch’els gizzan las ureglias. «Signur Valentin, nus stuain propi discurrer ina giada in pled serius in cun l’auter. Ils giuvenils dad oz èn pelvaira nunpussaivels! Pli baud era tut meglier! Quels van mo pli per las vias, fan canera ed uss han els schizunt lavagà l’entir maletg dal vitg cun lur cedels! Quai è in’impertinenza! Musica vulan els far, ha! Plitost canera! Qua ston ins intervegnir!» Signur Valentin respunda cun pleds calmants che n’èn betg chapibels da l’auter maun da l’isch serrà. Robin e Dario guardan in l’auter cun egls gronds. «Jau cumenz la chadaina da telefon, nus ans inscuntrain en ina mes’ura sut la punt», scutina Robin. Alura pachetescha el sia rauba e va.

Tut ils uffants arrivan in suenter l’auter sut la punt, malgrà ch’ins strusch chatta l’enviern la via al lieu d’inscunter che regorda in zic ad in cuvel. Curdin arriva sco ultim. El curra tras la naiv frestga e tira da la vart cun in maun la fegliadella che crescha giu dals roms, cun l’auter fa el smanis cun sia tastga da sport. «Sorry, jau hai anc stuì pachetar per il trenament», salida el. Andri perda la pazienza: «Dai, uss raquintai finalmain!» Robin e Dario raquintan en roda quai ch’els han udì en scola. Ils auters uffants taidlan e scurlattan il chau. «Uschia na gartegia quai mai cun noss local da prova!», di Noelia tut trista e sgratta vi dal lac dad unglas verd viv sin ses polesch sanester.

Chapitel 4: Tgi che semna bun graun...

Ils flyers per tschertgar in local da prova sgulatschan en il vent fraid. Senza far canera ed a moda uschè discreta sco pussaivel van ils scolars tras las medemas vias sco il di avant. Els allontaneschan puspè ils flyers, discurran strusch in cun l’auter e laschan pender ils chaus.

Tuttenina aud’ins Robin: «Tgi che semna bun graun, vegn ad avair bun paun.» Ils auters sa volvan e vesan ch’el è sa fermà davant in’inscripziun da sgrafit sin ina da las chasas. Dario vul cumenzar a declerar ad el la significaziun, ma Robin al interrumpa vehementamain: «Gea, precis quai èsi! Quai è la soluziun!» Co duess in sgrafit ans gidar?», tugna Andri. Noelia e Silvana claprognan cun ils dents. «Sp-p-pert... v-v-vi-na-na-v-vant...», din ellas.

Ma Robin na sa lascha betg irritar. «Na, chara glieud, quai èsi propi!» El traglischa sco in marenghin: «Pertge na semnain nus betg insatge bun, per che nus possian racoltar insatge bun?» Ils auters guardan in l’auter senza chapir. «Ok, ditg cun auters pleds: sche nus faschain insatge bun, tge pudessan nus alura racoltar?», dumonda el. «In local da prova! Nus pudessan survegnir in local da prova!», excloma tuttenina Dario e siglia si e giu. Ils auters guardan in l’auter ed emblidan la fradaglia. «Gea, quai pudess funcziunar», ponderescha Noelia dad aut, «gea, nus stuain far dal bun per che la glieud dal vitg vegnia er in zic encunter a nus.» Silvana cumplettescha: «Nus stuain persvader ils creschids che nus n’essan betg uschè mals sco quai ch’els pensan.» «Gea, precis quai èsi!», cloma Robin cuntent ch’ils auters chapeschan finalmain tge ch’el manegia. Silvana agiunscha tut agitada: «Hei, jau sai er gia co: nus pudessan gidar autra glieud. Nus pudain bittar ora la naiv, far cumpras per persunas pli veglias, liar ensemen palpiri vegl...», ella discurra pli e pli spert, ils auters dattan dal chau tut intgantads e baterlan tut in tranter l’auter. «Hei, quai è ina super idea, Silvana!», sa legra Andri e la dat ina giu per la spatla. Malgrà che Silvana è uschiglio adina pronta ad ina resposta, guarda ella per terra e marmugna: «Grazia.» «Silvana, pertge vegns uschè cotschna?», dumonda Dario innocentamain. «Curdin!», aud’ins tuttenina in clom tras la via, «i dat tschaina!» «Ok, nus ans vesain damaun, jau stoss ir!» Curdin sprinta davent. Noelia prenda Silvana per il bratsch e la stira davent. «Nus prendain giu tschels cedels!», cloma ella sur la spatla. Ed alura sa drizza ella a Silvana: «Uss di, es ti forsa er inamurada?»

Chapitel 5: Battacor

Da: silvana99@gmx.ch

Object: Plan

A: noe.lia@marolas.info

Chara Noelia

Hei uschè cool! Jau sun stada oz tar dunna Caduff ed hai bittà ora la naiv davant sia porta. Ella è stada intgantada! Ella m’ha ludà ed ha ditg che quai che jau fetschia na sa chapeschia betg da sasez. Co has ti gì da lavar fanestras en il restaurant?

Chars salids, Silvana

Da: noe.lia@marolas.info

Object: Re: Plan

A: silvana99@gmx.ch

Hallo Silvi

Uss di, tge pensas dad Andri? Jau sun segira ch’el è inamurà da tai. Ti stos ina giada far stim da sias egliadas, uau!

Igl è gartegià super da lavar fanestras! Duas dunnas m’han observà e m’han ludà talmain che jau vom er gist a nettegiar lur fanestras... :-). A mai fai pli e pli grond plaschair da far dal bun. Ed oz pudain nus finalmain puspè exercitar ina giada, per ch’i funcziuneschia lura er la stad da noss concert!

Cs, Noelia

Da: silvana990gmx.ch

Object: Plan

A: noe.lia@marolas.info

Chara Noelia

Ah, jau na sai betg tge pensar dad Andri. Adina cura ch’el guarda sin mai, na sai jau betg nua che jau duess guardar... jau vegn adina tut cotschna! El è schont in flot. Ma jau na sai uss betg tge che jau duai far. Duess jau ina giada discurrer cun el? Tge manegias ti? Respunda per plaschair svelt...

Salids, Silvana

Chapitel 6: Tge vuls ti far ina giada?

«Oz pudain nus exercitar tar mai. Mes geniturs lavuran questa saira en l’hotel», annunzia Robin l’auter di en scola. «Ok, a las tschintg e mesa tar tai?», dumonda Dario dad aut. «Na, pli gugent pli tard. Jau vom anc a liar ensemen il palpiri vegl dals Casanovas fin las tschintg», remartga Andri. «Gea, ed jau accumpogn dunna Linard a far las cumpras. Quai dura franc er fin las tschintg», agiuntescha Noelia. «Bun, alura a las sis e mesa tar Robin», decida Dario e tuts dattan dal chau. «Ah, ed oz suentermezdi fatsch jau anc ils novs flyers! Robin, ma pos ti gidar?» Lez è intgantà: «Pudain nus stampar en colur? E tge pensas, vulain anc metter si in maletg?», dumonda el tut agità durant ch’els bandunan la stanza da scola. «Curdin, ma pos ti gidar cun la percussiun?», dumonda Silvana, durant ch’ella pachetescha sia rauba da scola en il satgados. «Jau vegn directamain dal trenament. Dumonda Andri!», cloma el e sprinta davent. Silvana tragutta e dumonda aposta cun in tun indifferent: «Andri, è quai ok, sche ti ma gidas da purtar la percussiun tar Robin?» «Ge-aa, cl-e-er», balbegia el e tussigna schenadamain. Noelia dat in’egliada triumfanta a Silvana e svanescha or da la stanza da scola sumsumond ina chanzun allegra.

«Robin, ma pos anc ina giada declerar ils pensums da mate?», dumonda Dario, cura ch’ils scolars tiran en lur giaccas e chalzers chauds. «Jau na vegn simplamain betg da far ils quints, jau na chapesch betg quai...» «Cler», di Robin e dat ina giu per la spatla a Dario per al far curaschi. «Pertge vuls insumma far il gimnasi?», dumonda el suenter ina curta pausa. Dario auza las spatlas e di da bass: «Jau vi exnum vegnir veterinari.» «Uau, veterinari, gliez va propi a prà cun tai», commentescha Noelia ch’ha udì lur discurs. «Mes siemi fiss da lavurar en ina pastizaria. Jau vuless gugent pudair far tut questas dultscharias e pralinas squisitas, mmmhh...», raquinta ella tut entusiasmada. Entant èn arrivads en la gardaroba er Silvana ed Andri. Omadus èn in zic schenads. «Hei, Silvana, e ti, fas ti er l’examen per il gimnasi?», vul Noelia savair. «Na. Jau vi pli gugent far suenter la sec in emprendissadi da commerzi tar ina banca.» «Uu, tar ina banca, betg mal», fa Noelia beffas e tschegna il medem mument malignamain si per Silvana. «Jau na sai betg tge che jau vi far ina giada ed en scola sun jau tuttina betg bun», marmugna Andri. Ed en quel mument daventa tuttenina il pli pitschen da la runda il pli grond. Robin va vi tar Andri, metta il maun sin sia spatla e di: «Quai n’è betg in motiv per esser trist.» Dario sustegna Robin: «Gea, mes frar na saveva l’emprim er betg tge ch’el veglia far. Alura ha el finì la scola reala ed uss lavura el sco mecanist d’autos. Quai al plascha fitg bain.» «E gea», sa regorda tuttenina Noelia cun egls traglischants, «as regurdais anc dal referat da Toni el Suizo? Quel ha gea schizunt bittà ses studi dal tempel en e lavura uss en sia professiun da siemi!» «Gea, quel construescha bain punts en pajais povers!», cumplettescha Dario e di suenter in mument: «Tut las vias mainan a Roma». «Hei, ti scheni, n’emblida mo betg quella qua», beffegia Silvana cun in surrir e tira nauadora davos in banc la chapitscha da Dario. Ella bitta vi la chapitscha a Dario e banduna la gardaroba ensemen cun Noelia.

Chapitel 7: «Quai has ti propi fatg bain!»

«So, qua èn ils novs flyers. Questa giada duessi gartegiar meglier cun il local da prova. Nus avain gea propi pudì far bler dal bun per ina massa glieud!», di Dario cun plaschair. «Has scrit che nus organiseschian per la fin da l’onn da scola in concert?», dumonda Silvana. Dario la tanscha loschamain in cedel: «Legia tezza!»

Las scolaras ed ils scolars da la 6avla classa tschertgan urgentamain in local da prova per exercitar per il concert a la fin da l’onn da scola. As annunziai per plaschair tar la 6avla classa da signur Valentin, sche Vus ans pudais metter a disposiziun in local da prova. Nus schain GRAZIA!

Suenter scola chatta Silvana en ses chalzer ina brevina smugliada. Ella rubaglia il frunt e guarda si e giu en il corridor. Ella na vesa però nagin. Ella fauda dapart la brevina e legia: «Damaun a las 16.00 sut la punt.» Ella volva la brevina, ma i n’è nudà nagliur in speditur. Ella la smuglia danovamain e la metta en la giaglioffa da sia giacca.

La saira pendan els si ensemen ils flyers. Entant enconuschan tuts las rutas ed els pon cumenzar immediat a reparter ils flyers. Igl è anc adina fradaglia. Cura che Robin ed Andri pendan in flyer vi da la tavla d’infurmaziun en il restaurant, als vegnan encunter in um ed ina dunna. «Hallo vus dus, spetgai ina giada!», cloman els dad aut. Andri e Robin stattan murquiets e guardan in l’auter cun egliuns. «Ti es bain stà tar nus a chasa per bittar ora naiv, u betg?», dumondan els e mussan sin Andri. Lez dat dal chau e na ristga betg da guardar en ils egls ad els. «Quai has ti propi fatg bain!», cuntinuescha l’um. «Jau hai vis darar in’entrada, nua che la naiv è vegnida bittada or uschè bain. Buna lavur!» L’um e la dunna van vinavant ed Andri e Robin guardan in l’auter tut dischillus. «Bingo!», di Robin e sfrigna si per Andri ch’è dus chaus pli grond ch’el. Andri guarda anc adina suenter al pèr cun bucca averta.

Dario e Curdin vulan fermar in da lur flyers sin la tavla naira davant la chasa communala, cura ch’il president communal festina sper els vi. El vesa ils dus e sa ferma immediat: «Tge pendais si qua?», vul el savair. Curdin declera da tge ch’i sa tracta. El n’ha anc betg terminà la frasa ch’il president communal al interrumpa e di ch’el na veglia franc betg ina tala canera en il vitg e ch’els duajan gist puspè pachetar en lur flyers. Intimidads sa retiran Curdin e Dario.

«Manegias ti propi che Andri è inamurà da mai?», dumonda Silvana Noelia, uschespert ch’ellas sa sentan nundisturbadas. Noelia mo sfrigna, ma quai di dapli che mintga pled. Ellas sa ferman per francar in flyer vi d’ina paraid, cura ch’ina dunna avra la fanestra da l’autra vart da la via: «Tschertgais anc adina in local per exercitar?», vul ella savair. Noelia e Silvana dattan omaduas dal chau. «Gea, vus avessas propi merità quai. Vus ans avais gidà uschè fitg ils ultims dis. Ma ditg sinceramain na sai jau simplamain betg, nua ch’i pudess dar per vus in local adattà.» Noelia e Silvana guardan ina l’autra. «Quai ma displascha», cumplettescha la dunna ed auza plain cumpassiun las spatlas. «Ti, guarda ina giada», di Silvana e tanscha vi a Noelia la brevina ch’ella ha chattà a mezdi en ses chalzer. Ils egls da Noelia cumenzan a traglischar e cun in tun conspirativ scutina ella: «Quella è franc dad Andri! Vesas, el vul esser ensemen cun tai!» Silvana na sa betg propi, sch’ella po crair quai. «Manegias propi?», dumonda ella Noelia. Lezza traglischa e scutina: «Ma cler, ti vegns schont anc a vesair che jau hai raschun.»

Chapitel 8: I va tut sutsura

Durant la prova l’auter di suenter scola è Silvana profundada dal tuttafatg en patratgs. Ella ponderescha vi e nà, sch’il cedel pudess propi esser dad Andri. Uschia manchenta ella l’entschatta da l’emprima chanzun gia per la terza giada. Curdin che sto suenter anc ir al trenament è gnervus. «Uschia na vegnin nus oz mai a fin, as concentrai», fa el zacras e cumenza la chanzun gist anc ina giada.

«Puh, quai è propi stà stanclentus oz», planscha Noelia suenter la prova, durant ch’ella tira en ses guants e metta si sia chapitscha. «Igl è er bler memia stretg qua tar Robin. Speranza pon els prest ir a star en la Chasa Millirosas, là avessan nus dapli plazza», di Dario tut pensiv. «Hei, mesemna suentermezdi na vai deplorablamain betg d’exercitar tar mai a chasa», cloma Silvana davos la battaria, «sorry!» Tut embrugliads guardan ils uffants in l’auter. «Nua pudessan nus ir enstagl?», marmugna Dario si per sasez. «Pertge na dumandain nus betg signur Valentin?», propona Silvana. «Jau na sai però betg far quai, jau stoss anc exercitar uschè bler!», agiuntescha ella anc spert. Ils auters commembers da la band dattan medemamain dal chau tge ch’els pon. «Andri, fas ti quai? Ti es gea per uschè da dir noss manager», constatescha Noelia. Quel auza las spatlas. «Oh, fa il bain!», di Noelia cun vusch dultschina. Andri tugna insatge nunchapibel e dat alura ses consentiment: «Ok, jau emprov. Forsa che nus pudain gea exercitar insanua en chasa da scola.»

Curt avant las 16.00 svanescha Silvana en direcziun da la punt senza ch’insatgi remartgia. Sin via tippa ella cun detta fraida in sms: «Hei No, jau sun sin via tar la punt, ta telefon a las 5, uschiglio ma ve a tschertgar, cs, Silv». I na passa betg ina mesa minuta fin ch’i fa «piip piip» e Noelia respunda che Silvana duaja raquintar tut, ella saja persula a chasa e spetgia Silvana sin il pli tard a las 17.00. Silvana sto surrir e sesa giu en il cuvel. Ses cor batta. Per mintga canera sa snuescha ella e guarda enturn. Ma i na capita nagut e nagin n’arriva. Trumpada ma tuttina levgiada sa metta ella suenter ina mes’ura sin via enavos. Ella va directamain tar Noelia per la raquintar l’entira story.

La damaun cura che tuts sesan en la stanza da scola, fa Andri segn a l’entira 6avla classa da vegnir vi tar el. El ri loschamain. «Hei», di el, «igl ha funcziunà. Nus dastgain exercitar sin tribuna! Ma jau hai stuì empermetter a signur Valentin ch’ils pensums na vegnian betg a la curta pervi da quai!», cumplettescha el cun ina vusch artifizialmain severa. «Gea, gliez sper jau», respunda ina vusch bassa nà da l’isch. Signur Valentin è vegnì en stanza senza ch’insatgi vesia. Ils giuvenils festinan svelt enavos en lur plazzas ed Andri di cun ureglias tut cotschnas: «Perstgisai ed anc ina giada in grazia fitg da nus tuts!» Signur Valentin dat dal chau seriusamain, na vegn però betg da zuppar in surrir durant ch’el avra sia tastga. Silvana ha observà bain Andri durant l’entira scena per eruir, sche la brevina deriva propi dad el. Ma el gnanc guarda en sia direcziun. «Tge trugl», marmugna ella e sa profundescha en ses cudesch da matematica.

Chapitel 9: Sin la tribuna gronda

Durant la davosa lecziun dal suentermezdi vegnan ils scolars uschè inquiets che signur Valentin sto supplitgar pliras giadas per silenzi. Pir cura ch’el smanatscha da stritgar la prova sin tribuna senza cumpensaziun, vegni pli ruassaivel ed ils scolars sa prendan ensemen. Cura ch’i scalina datti in tarment malruaus e tuts sa stumplan uschè svelt sco pussaivel dad isch or en il corridor e giu en la halla da gimnastica. Là cumenzi mintga mument. Igl è ina prova sco sch’i fiss gia in concert. «Uau, questa tribuna è gea crassa», smirveglia Noelia e guarda enturn tut fascinada. Dario ch’ha purtà ses keyboard sin las spatlas al metta cun precauziun sin la tribuna e cumenza a s’endrizzar. Era Curdin ed Andri ch’han purtà la percussiun da Silvana gidan. Noelia prenda ses bass or da l’etui e suna gia ils emprims tuns. «Andri, ma pos ti gidar cun l’amplificatur?», cloma ella il manager da la band che prenda fitg serius sia rolla.

La prova va bain. Cun quai n’aveva nagin quintà. Tuts èn concentrads ed Andri ha schizunt dumagnà da plazzar e da far funcziunar ils reflecturs uschia ch’i pudess bunamain esser in vair concert. Ils scolars exerciteschan cun ardiment, sunan adina puspè lur repertori, gliman vi da las passaschas pli difficilas e cumenzan a chantar las melodias schizunt en duas vuschs. «Curdin, ti pudessas t’annunziar tar Musicstar, ti has ina vusch uschè bella!», vegn Curdin animà da Noelia e da Silvana, suenter ch’el ha guardà sin ellas plain dubi. «Bun. Anc ina giada tut las chanzuns ina suenter l’autra», surpiglia Silvana la reschia.

La musica è dad aut, la halla è stgira e davent da la tribuna strusch ves’ins tge che capita en la halla, perquai ch’ils reflecturs tschorventan. Uschia na remartga nagin las duas persunas ch’èn vegnidas dascus en la halla da gimnastica e che sa posan uss discretamain encunter il mir. Ina è gronda ed ha in venter tut radund sut il mantè d’enviern, l’autra è pitschna ed eleganta e porta sur il bratsch ina tastga da maun. Cura ch’ils scolars fan puspè glisch, n’è nagin pli là.

«Hei, jau stoss ir, jau hai damaun examens d’admissiun», sa perstgisa Robin suenter bunamain duas uras. «Buna fortuna», cloman ils auters tuts enina e rin da questa casualitad. «Dario, na vas ti betg era?», dumonda Noelia. Dario dat dal chau: «Bain, ma jau na sai betg sche jau dumogn quai.»

Chapitel 10: Inscunters e surpraisas

«Pertge pomai essas vus uschè stanchels?», sa smirveglia signur Valentin il proxim di. Ils scolars guardan in l’auter ed auzan innocentamain las spatlas. «Robin e Dario han oz ils examens d’admissiun, nus tegnain ils poleschs ad els. E vus avris voss cudeschs da matematica sin pagina 145...» «Toc, toc», splunti vi da l’isch entamez la frasa da signur Valentin. L’isch s’avra per ina sfessa ed il president communal, sia dunna ed il proprietari dal restaurant entran. Ils scolars guardan in l’auter inquietads.

Il president communal tussigna: «Perstgisai per plaschair il disturbi, ma igl è impurtant», di el cun vusch seriusa. «Tge avain nus uss puspè fatg fallà...», marmugna Silvana cun nauscha luna. Il president communal cuntinuescha: «Ier saira essan jau e mia dunna daventads perditgas d’insatge incredibel.» Ils uffants vegnan tut quiets. «Nus eran sin via a chasa cura che nus avain udì in tarment fracass en la halla da gimnastica.» Ils uffants sa sbassan pli e pli en lur sutgas. «E gea propi, igl è stà incredibel.» El tira profundamain il flad. «La musica ans ha numnadamain fascinà! Navair, Maria!», fa el si per sia dunna e cumenza a rir ch’i tut strembla. «E nus avain pensà che la decisiun ch’il cussegl communal ha prendì oz en damaun a chaschun d’ina sesida fixada a curta vista as pudess forsa interessar.» Ils uffants guardan l’emprim in l’auter e suenter signur Valentin cun fatschas malcartentas. Il president communal surdat cun bucca rienta il pled al proprietari dal restaurant. «Mhh», tussigna quel, «perquai avain nus tschertgà ina soluziun per voss local da prova. E nus avain chattà ina soluziun. En il tschaler dal restaurant datti ina stanza che serviva antruras per radunanzas. Dapi intgins onns è ella però vida. Quella stanza pudais vus duvrar per vossas provas, l’emprim ina giada fin las vacanzas da stad.» Ils scolars guardan in l’auter cun egls gronds, fin che Andri cumenza a givlar e giubilar. Ils scolars applaudeschan sco nars e tschentan ina massa dumondas als visitaders, fin che signur Valentin procura puspè per ruaus. «E...», di il president communal per che tuts taidlian, «ed jau vi che vus sunias e chantias per mai la stad da voss concert mia chanzun preferida ‹Born to be wild›!» Ils scolars èn or dal moni. La finala prenda il proprietari dal restaurant anc ina giada il pled: «Gea, la stanza sto era vegnir renovada in zic, ins stuess nettegiar e far in zic urden. Ma che vus essas pipa da prender per mauns insatge, gliez avais vus gea mussà ils ultims dis!»

Nagin che na po pli sa concentrar suenter questa novitad e signur Valentin fa quel di in’excepziun. Ils scolars decidan durant la pausa gronda da gist cumenzar a nettegiar ed a far urden. «E suenter scrivain nus in sms a Dario ed a Robin che nus als veglian inscuntrar questa saira en il restaurant e faschain per els ina surpraisa cun il local da prova!», cloma Noelia tuttenina tut intgantada. «Ou gea, quels vegnan a far egliuns!», ri Silvana, durant ch’ella bitta allegramain ina ballotta da naiv sin Curdin che guntgescha però fitg svelt. Cura che Andri arriva, sa volva ella senza dir pled e tira Noelia enavos en la chasa da scola. «Quel ha simplamain laschà spetgar mai e n’è betg vegnì. Strusch da crair!», sgrigna ella ravgentada. Noelia la quietescha uschè bain sco pussaivel e la fa pensar ad insatge auter. «Hei, easy, nus avain in local da prova, quai è bler pli impurtant!»

La saira è Silvana l’emprima che arriva en il restaurant. Cura ch’ella avra però la porta, stat Andri gia là en il chaud. Ella targlina, sa metta lura però sper el. In mument nagin dad els dus che na di insatge. Alura tussigna Andri: «Has chattà mia brev?», dumonda el. Silvana dat in sigl. «Tge brev?», dumonda ella uschè seriusamain e cun uschè pauc interess sco pussaivel. «Jau ta vuleva inscuntrar, sut la punt. Ma mes vischin è glischnà or en ses iert, cura che jau sun vegnì or da chasa ed jau al hai stuì gidar. El aveva uschè mal che jau n’avess betg pudì laschar star el sulet.» Silvana senta tuttenina las tgirallas en ses venter. «Quai è schont ok», di ella e surri schenadamain. «Vulain ir ensemen cun aissa la fin d’emna?», dumonda Andri en il silenzi. Silvana tragutta e di: «Gea, cler, quai fiss cool!»

Els rin in sin l’auter tut confus. En quel mument s’avra la porta ed in vent fraid entra. «Svelt, en in’ura arrivan Dario e Robin», aud’ins Noelia che fa smanis cun ina scua ed ina sadella plain colur enta maun. Davos ella vegn Curdin ch’è armà oz per ina giada cun in sdratsch, ina rolla da folia da protecziun ed in tschitschapulvra empè d’ina greva tastga da sport. «Quai dat propi ina coola surpraisa, u betg? Svelt, a la lavur», dirigia ella ils auters. Quels la suondan fitg gugent per pudair dar in’emprima egliada al local da prova. «Uau, quai è perfetg!», excloma Silvana ina mesa minuta pli tard, cura ch’ella vesa per l’emprima giada la stanza. Ils auters curran tut intgantads en la stanza e sa mettan a la lavur. Noelia surpiglia il commando e suenter ina mes’ura guarda quai schont ora detg pulit. En quel mument s’avra l’isch e signur Valentin entra. «Quai è gea in local da prova ideal!», sa legra el. Andri siglia tuttenina en pe sco piclà d’in avieul e cloma: «Signur Valentin, Signur Valentin, na pudais Vus betg far ina fotografia da nus cun Voss telefonin e la trametter a Robin? En tschintg minutas vegn quel numnadamain ensemen cun Dario qua en il restaurant!» «Ou gea», cloman Silvana e Curdin ensemen. «Nagin problem», surri signur Valentin e di als giuvenils da sa metter en posa. Tuts fan sco sch’els sunassan lur instruments ed Andri drizza sin la gruppa ina sadella che sto servir spontanamain da reflectur. «Clic», fa il telefonin da signur Valentin. Andri al dat il numer da Robin e da Curdin e propona a signur Valentin da scriver il suandant: «I dat ina pitschna midada dal plan, vus ans chattais en il nov local da prova – da stgala giu, l’emprim isch a sanestra.» Alura spetgan tuts plain tensiun.

In’auzada sur els fai ‹piip piip› en la giaglioffa da la giacca da Robin che spetga ensemen cun Dario a l’entrada dal restaurant. «Nua èn tschels?», sa dumonda Dario che raquintass ad els uschè gugent da ses di al gimnasi. Robin prenda ses telefonin or da la giaglioffa, avra tut stut il mms ch’è gist arrivà e cumenza a rir. «Qua, guarda, jau sai nua che nus chattain tschels!»

Indicaziuns bibliograficas

Susan Rupp. Born to be wild. Meds d’instrucziun dal Grischun. Sgurdins. Cudesch da lingua per la 6avla classa, commentari 3, p. M3.1a-j. Tut ils dretgs d’autur(a) / chasa editura resalvads. Ediziun epub: www.chattà.ch (2018).